
foar Jo Smit

om't ik it Jo allinne ta-eigenje doar

en om't it Jo allinne takomt
 
[Minskrotten - Rotminsken]

Ynienen dûkt yn it donkere wetter fan 'e grêft temidden fan konsintryske weagen in ûnbekend foarwerp op. It hat in ovale foarm, it is griiseftich en glêd. In tel glinstert it yn it ljocht fan 'e strjitlantearn, dan is it wei. Der ûntsteane v-foarmige weagen wêrfan't de top him ferpleatst nei de mûning fan in grutte riolearringsbuis dy't noch krekt boppe it oerflak fan it wetter sichtber is. De grêft leit wer like stil as foartyd.

De ljochtreklames skuorre om bar it tsjuster iepen: lês krosmos, keapje by aristo, drink arsenda, fret arsenikum.

Op 'e wâl oan 'e oare kant de grêft is it deastil. It stiet der fol mei auto's, bulten hout, fetten, kratten, balen mei seildoek dutsen. Yn in heap ôffal stiet in kat roppich te fretten. Ynienen klinkt der in feninige tik en dan in kreakjend gelûd. De kat dûkt yninoar en krûpt efterút. It hier stiet him rjochtoerein. Hy loert fansiden en springt op in steapel planken. Fuortendaliks rjochtsje de eangstige eagen har op 'e nij as koplampen op it deksel fan 'e riolearringsput dat stadich omheech giet. In fize walm rikket út it gat wei.

Efter de frachtauto's wurdt in doar iepensmiten en in stik muzyk kreaket oer de grêft. It lid fan 'e put klapt ticht, de kat nagelt út. In man en in frou strompelje ta de doar út dy't fuort efter har sletten wurdt. Se hat him ien earm om 'e hals slein en besiket mei de frije hân om de skuorde jurk wer oer har boarsten te lûken. De man sleept har mei nei in lytse, swarte auto. Hy besiket it portier fan 't slot te krijen, mar dat slagget him net. Hy lit de frou los en triuwt har de kaai yn hannen.

‘'k Moat even fuort,’ himet er, ‘'k kom sa wer.’

Hy ferdwynt efter de auto's. De frou hinget sêft nokkerjend tsjin it portier oan. Se lit de flarden fan har jurk los.

‘Ik wol net by dy sliepe. Ik laitsje my dea,’ mompelt se.

Se strykt oer har boarsten en skuort de b.h. los. Se saait him tusken de tsjillen fan in truck. Dan glidet se oer de side en bliuwt heal hingjen op de motorkap.
 
Ja! bêste minsken. Hjir Hanenburg mei in rjochtstreekse en net te stuitsjen reportaazje op de Brol te Ljouwert. Wy steane hjir mei de radiowein al fan twa oere fan 'e middei ôf om foar jo de jierlikse koartebaanswimwedstriid te ferslaan. Oan 'e ein fan 'e Foarstreek by it gebou fan 'e l.c. wurdt op dit stuit alles ynoarder makke foar de start fan 'e superkraks yn 'e kwartfinale, dêr't ik sa'n wurd om sis.

Wy hawwe kâns sjoen ús hân te lizzen op ien fan 'e meastbelovende jonge Fryske swimmers, de hear Feitse Hogendyk út Teroele, dy't der spitigernôch al by de earste rid ôfswommen waard troch de titelhâlder fan ferline jier.

Dat trof wol beroerd Feitse, datsto fuortendaliks al tsjin Haringvliet útkomme moast. Bisto fan doel te protestearjen tsjin dizze wize fan lotsjen?

‘Blû-blûl-chrrrng!’

Jim hearre it, dames en hearen, Feitse nimt it sportyf op. Hasto bot traind foar dizze grutte gigantyske krêftmjitting?

‘Blub-blub-blub-blub!’

Just, jawis, do moatst jim heit helpe mei de komelkerij, mar do oefenst dus thús op 'e heasouder. En wat seisto fan 'e organisaasje fan dizze unike Ljouwerter manifestaasje?

‘Blû-aa-blû.’

Just, nee om 'e deale, it rint sa glêd net as foarige jierren, dat binne wy folslein mei dy iens. En in lêste fraach Feitse: Der wurdt alle jierren troch de dielnimmers klage dat der temin wetter yn 'e grêft stiet. Wat is dyn miening hjiroer?

‘Braû-a-û!’

Wolst dat noch even herhelje foar de harkers? Ik bin bang dat it net dúdlik oerkaam.

‘Blû-ha. Ik ha de bek fol blabber bliksem!’

En hjirmei, dames en hearen, binne wy oan 'e ein kommen fan ús earste rjochstreekse reportaazje fan 'e swimwedstriid te Ljouwert. Wy hoopje mei trije kertier wer yn 'e eter te wêzen om jimme inkele yndrukken te jaan fan 'e folterjende einstriid om de fûlbegearde gouden medalje. Foar lichte grammofoanmuzyk oer nei Loaiïngea. Dit wie Hanenburg yn Ljouwert.

 

Tankjewol Hanenburg! Ynpleats fan lichte platen fan it paterkoar út Peazens of oare sjongende suskes, freegje ik, achte harkers, jim omtinken foar in kausery fan mysels oer it ferskynsel roman. Even literêr-kertierke boartsje.

Dames en heren luisteraars, hier is de rono met het dinsdagavondprogramma. In de rubriek Literair kwartier onder redactie van - nee blikslager, wy neame gjin nammen, wy litte Lolle derbûten - vervolgen wij onze serie schrijvers aan het woord. Vanavond kunt u luisteren naar de heer Tr. Riemersma die zal spreken over zijn tot dusver verschenen romans.

Achte harkers, ja 't sil my swier sitte, ik praat Frysk. Der is dochs gjinien Grinslanner of Drint dy't sit te harkjen as it oer de Fryske literatuer giet. En boppedat sis ik altyd mar dat dy't himsels weismyt fan gjinien wer opkrigen wurdt.

Dames en hearen. Wat my oanbelanget: de romankeunst is dearûn. Nee, ik sil it heechstpersoanlik hâlde, ik praat allinne oer mysels en oer myn eigen romans. Yn it foarste plak om't ik in egosintrysk minske bin, fansels! Mar benammen dochs om't it dwaasheid is te ferûnderstellen dat àlle skriuwers mei sokke depresjes tangele sitte as ik op dit stuit. Myn romans en ik, dus.

It skriuwen fan myn beide romans, Fabryk en By de hannen om 't ôf, hat my net folle wille brocht. Ik smyt dy boeken net fier fan my ôf, dat 's ûnsin. Je treffe auteurs dy't fan al har ferskynd wurk sizze dat it net folle om 'e hakken hat, mar ik hâld dat foar in foarm fan snobisme. In wurk dêr't je safolle oeren oan nifele hawwe en, jawis! wat fan je hert ynlein ha, dat bliuwt je dierber. Fabryk en By de hannen om 't ôf binne my dierber en dat sille se bliuwe oant yn langte fan dagen. Mar it skriuwen derfan hat in bloedigen put sûnder arbeidsfreugde west. Allinne it lêste haadstik fan Fabryk en it earste en lêste haadstik fan By de hannen om 't ôf haw ik mei nocht skreaun. Doe woe it, doe hie ik ynspiraasje. De rest is it resultaat fan muoisum tinken, muoisum formulearjen, skriuwen en skrassen. Fabryk haw ik skreaun as fabryksarbeider, mei de klok derby. Ik haw my twongen ta in tempo fan twa skriftbledsiden, likernôch 350 wurden, de oere, in tempo dat ik hast oan 'e ein ta folholden haw. Wol moast ik soms de lêste fiif minuten razend hurd om de bledside fol te krijen. Ik wit net oft it jim opfallen is. By de hannen om 't ôf is likernôch sa ûntstien. Ik hie it pland op in 70.000 wurden. Yn it tempo fan Fabryk dus in 200 oeren, 5 oeren de wike is fjirtich wiken, korreksje en oertikjen ynbegrepen. Doe't ik op healwei wie hie ik der gjin nocht mear oan. En de fraach riisde: wêrom mêdzje ik my ôf en ûntsis myn siel it goede? Yn alle gefallen wol ik sà net wer skriuwe, ik wol it net mear opnimme as in plicht dêr't ik my net foarwei wine kin. Ik wol tenei sà skriuwe dat ik der sels nocht oan ha.

Ik wit no wol wêrom't it skriuwen my net foldien hat: ik haw my yn dizze beide boeken net útlibje kinnen. Ik bedoel dit: in roman ûntstiet net yn ien ûndielber momint, mar groeit by de dei en by de wike en by de moanne, alle kearen wurde der wer eintsjes oanbreide. Mar wylst de skriuwer yn dy moannen yn alle mooglike utersten ferkeart wat wrâldskôging, persoanlike omstannichheden en humeur oanbelanget moat er syn haadpersoan hâlde yn it skema dat fan it earste haadstik ôf al stranger wurdt. In foarbyld. Ik kom op in sneintemoarn om tsien oere fan 't bêd ôf. De sinne skynt, de einen kwêkje yn 'e blikke, de bern boartsje yn 'e sânbak, myn frou sit yn 'e bikiny op 'e stoepe, en ik, op dizze godlike dei, ik pak it manuskript fan Fabryk en lês de lêste rigels: Ik striek it skrift glêd en lei it wer teplak. It wie in kwestje fan al dan net it rjocht ta eat hawwen. Ik hie it net, ik wie berne sûnder rjocht op wat. Just, safier bin ik kommen. No fierder.

‘Ha! bist der ek al ôf,’ ropt myn frou, ‘kom mar gau bûtendoar. Dyn swimbroek leit yn 'e kast.’

Ik skodholje. Fuort sinneskyn, fuort berntsjes yn 'e sânbak, fuort eintsjes kwek-kwek, fuort wyfke yn 'e bikiny, fuort bêst sin. Ik moat my identifisearje mei dy sak fan in fabryksarbeider, ik wie berne sûnder rjocht op wat, krekt, no fierder. No hawar, men sneupt ris yn 'e provysjekast fan jins harsens om in restje fertelstof, in pûdsje kompleksen, men makket der in draachlik besleek fan mei in mespuntsje seks en religy foar de smaak en men bakt wer in nij haadstik. En dan mar hoopje dat it zelfrijzend is, want ynspiraasje ha 'k foar gjin reade sint.

En hja sei: De Filistinen oer dy, Simson! En hy waard wekker út 'e sliep, en sei: Ek diskear sil ik my losskuorre en útgean lyk as oare kearen; want hy wist net dat de Heare fan him wykt wie.

En dan ynienen op in middei, men draait it papier yn 'e masine en men tinkt hee ferrek myn kompleksen wurkje net mear. Hee, ik tink: Wilma Berg, wat âldhuorket dat bern. Haw ik dat skreaun? En moat ik?... Ferrek, ik moat ek sa tocht ha, dat wie, ja wannear, fiif, seis, sân jier lyn. Ik moat hjir en dêr noch oantinkens oan dat tiidrek ha. Blinder dy roman moat ôf. Jawis, mar wat ik allegear noch yn 'e kop hie dat is samar fuort, en wat ik al op papier haw dat is net in grut soad. Mar dochs te goed om wei. Wel gjin geseur, as de útjouwer der in hiele lytse bledspegel fan makket, kom ik noch op hûndert siden. It lêste haadstik hie ik myn tinzen alris oer gean litten, dat rûgelt der samar út. En no de saak wat trochinoar hutselje, dan wer in petearke en dan wer in flash-back. Dat tinske past dêr net sa goed, derút knippe en hjir of dêr ynfoegje, kwyt kin 'k it net, 't hat dochs wol funksje yn 't gehiel en 'k moat ek om myn 100 siden tinke. Allegear knipen plakwurk, nep en montaazje. Mar wa't it net wit, sil noait op 'e gedachte komme dat it mar in heale roman is.

 

Dit moat eilaas de ein wêze fan myn praatsje, achte harkers, de tiid is fol. Wy skeakelje oer nei Hanenburg.

Noch ien ding: It frjemde bist dêr't jo op 'e earste side fan lêzen ha, spilet hielendal gjin rol yn dizze roman. Dat stikje is gewoan bedoeld as lokkebrea. As ik fuortendaliks sels it wurd nommen hie, hie gjin mins de moed hân om oan dizze roman te begjinnen. Wa't no it boek yn hannen krijt yn 'e boekhannel en it earste blêd lêst, dy tinkt: o blinder, dit moat 'k ha, grizelige meunsters en bleate boarsten, spekje foar myn bekje. Elkenien fielt him mei dizze roman bekocht fansels, mar wa't him ienkear yn 'e hûs hat, dy lêst him wol. Men hat de sinten der op 't lêst foar delteld.

Hanenburg sil wol in belangrike rol spylje. 'k Wie ynearsten fan doel om him as journalist by in nij op te rochtsjen deiblêd te pleatsen. 'k Tocht 'k lit him it binnenlânsk nijs fersoargje en 'k skriuw sels de haadartikels en it stjirke, mar ûndertusken is Hanenburg al by de radio bedarre. No hindert neat, mar de rono hat my temin Fryske stjoertiid. 'k Leau 'k pik it Grinslanner programma ek mar yn, dan ha 'k wat mear earmslach. Achte harkers, wy spreke met elkoar of: tot ankum week dunderdag. Over noar Hoanenburg.

 

Goejûn, achte harkers. Hjir is Haaie Hanenburg yn Ljouwert. Ik mei sûnder oerdriuwing sizze, achte harkers, dat noch nea earder yn 'e skiednis fan 'e radio in reporter foar in sa ûnmooglike taak stien hat. Ik bin net bysteat, dames en hearen, jimme op in tsiende of ek mar op in hûndertste in foarstelling te jaan fan wat der hjir yn Ljouwert geande is. Wurden sjitte tekoart. It is grandioos, it is machtich! De hele wrâld is gearstreamd op 'e Foarstreek en de Kel

 

Hanenburg, Ljouwert. Foarsafier't jim noch oan it tastel sitte, goejûn, achte harkers.

It is hjir yn Ljouwert in ûntsettende tastân. Wy sitte mei in stik of seis sjoernalisten en inkele fertsjintwurdigers fan oerheid en polysje yn hotel De deade ingel.

Ik moat jim lykwols earst myn ekskuzes meitsje foar myn weifallen út 'e eter fan 'e jûn. Ik wie krekt fan doel jimme in oersjoch te jaan fan 'e stân en perspektiven fan 'e swimwedstriid, doe't in stel noazems op siik nei in gaadlike tribune op 'e radiowein klom en de hiele saak rampoai makke.

De swimwedstriid, achte harkers, hat in aldertragyskst ein nommen: ien fan 'e dielnimmers is ferdronken. En it frjemde, it ûnmooglike dêr't myn kollega's op dit stuit noch oer sitte te praten, is dat it lyk net te finen is. Wylst oan wjerskanten fan 'e grêft in hage fan minsken stiet dy't gjin each fan 'e beide sportlju ôf hawwe, ferdwynt ien fan harren yn it neat. Hûnderten kinne it plak oanwize dêr't it barde.

‘Menear,’ sei in jongkeardel tsjin my, ‘wy seagen ynienen dat Jentsje de hannen net mear útsloech. De holle glied ûnder wetter en doe de skouders en it lêste dat wy seagen wie syn swimbroekje. As waard er nei de boaiem sûgd!’

It liket it ûnmooglik, mar sa moat it him tadroegen ha. Alle omstanders fertelle mei lytse fariaasjes itselde. Ien, twa tellen hat it publyk mei iepen mûle stien te sjen en doe gyngen der kreten op: De Jager, De Jager! Ik hearde it roppen op 'e Brol dêr't ik by de restanten fan myn wein stie. In pear manlju sprongen yn it wetter op it plak dêr't se him ferdwinen sjoen hiene. Ek inkele wedstriidswimmers doeken op 'e nij it wetter yn. Se fielden mei hannen en fuotten, lieten har troch de omstanders jitris it plak wizen. Mar it wie om 'e nocht. De Jager waard net fûn.
 
De polysje hat fuortendaliks de organisatoaren opdracht jûn om de wedstriid stop te setten en it publyk fersocht de grêft te ferlitten om it rêddingswurk net te behinderjen. Trije ploegen fan 'e bb hawwe de grêft oer in langte fan tweintich meter drêge, sûnder resultaat. Op dit stuit binne se noch dwaande om de hiele grêft ôf te taasten oan 'e Brol ta. Nimmen leaut dat it resultaat opsmite sil, want it is ûnmooglik dat it lichem fan 'e ferdronkene safier fuortdreaun is. Der sit gjin streaming yn it wetter. Ek de polysje dy't opdracht joech ta drêgjen hat gjin hoop mear dat de swimmer fûn wurde sil, mar hja wol wissichheid.

Under myn kollega's geane alle mooglike ferûnderstellingen om. De miening is utere dat De Jager ûnder wetter trochswommen wêze soe om ûngemurken út it wetter te ferdwinen. Wêrom? Ja freegje it himsels. Mar dan soene wy him sjoen hawwe, de hiele grêft wie omheind mei minsken. En as er it mei sin dien hat, dan hat it je reinste selsmoard west. Mar wy witte ommers allegear dat it kramp west hat. Ja, dat seisto, mar ast kramp krigest dan sakkest as in stien nei de boaiem, en hy leit ommers net op 'e boaiem. Kin er net yn in rioel krûpt wêze? frege de âlde ferslachjouwer De Boer. Ja, wat wolle jim! Hy is net út 'e grêft kommen en hy leit der ek net mear yn. Harkje, ik ken De Jager frij goed mei ik sizze en ik wit dat it in potsemakker is. Sjoch, dit haw ik tocht: De Jager is in rioel yndûkt, is der op in oare grêft wer út krûpt en sit no op syn hotelkeamer te gnizen om de drokte dy't wy hjir meiinoar úthelje. It is mar in teory, ik jou him foar better. De man fan 'e bb skodholle: Hoe soe De Jager it paad witte yn dy rioelen? En wat tinke jo? Dy buizen sitte fol ferrottingsgassen, binnen in pear tellen is men bedwelme. Wat tinke jò dan? Hy kin dochs net yn it neat ferdwûn wêze? Onee? sei Brouwer fan 'e Neue Amelander Zeitung, onee? De hiele stêd hàt ommers sjoen dat er yn it neat ferdwûn is!
 
En dat, achte harkers, is it iennige dat op dit stuit fan dit drama te sizzen falt. Ik winskje jim fierder in noflike jûn. Dit wie Hanenburg yn Ljouwert.

 

Ik soe dochs graach wer in roman skriuwe wolle. Deagewoan om 't plezier fan my te uterjen, wurden en sinnen ûntstean te sjen, hee wat glidet dy pinne lekker oer 't papier. Mar men moat wat te sizzen ha fansels, ja dochs of net? Ja wat sil men noch foar wichtichs sizze sûnt Job en de Prediker? Gean der mar oan stean! Alles is al foar my beskreaun en tsienris better as ik it kinne soe. Wêr sil ik noch fan skriuwe minsken? En boppedat hawwe de filosofen en de psychologen de auteur grutte parten fan syn domein ûntfytmanne. En de lêste desennia is alles ek nochris yn systeem set, rubrisearre, alfabetisearre en katalogisearre. Oer alle feiten en fiten is in psychologyske ferhanling skreaun, oer neilbiten, loftshandichheid, swangerskipspsychose, massasuggestje, flierkleden, twatalichheid oant en mei De psychologie van de bruidsjapon troch Prof. Dr. J. Waterink yn Moeder. Wat sil ik noch tafoegje oan 'e kennis fan 'e minsk? Alles is bekend en foarsafier't it net bekend is wurdt it moarn ûntdutsen. Hele legers psychologen-doctorandus steane ree om de minsk de lêste geheimen út syn bonkerak te sûgen. Oft it sin hat? Ja wit ik it, mar men moat dochs promovearje? En likegoed, de wittenskip moat fierder, men kin op in stuit net sizze: kom jonges, wy witte genôch, it kin sa wol ta.

Mar miskien komt it nochris safier. Wy sitte op 't lêst noch mar goed en wol oer de helte fan 'e ieu hinne, as dizze tweintichste tsjin 'e ein rint, faaks dat wy it dan meiinoar op in sêft sin sette. Lekker fin de siècle boartsje, 'k ha der earlik sein wol sin oan. Allegear dekadinsje wat de klok slacht. De pornografen skriuwe har ryk, foarsafier't der dan noch lêzen wurdt teminsten. Op 'e húshâldskoallen wurdt stripteasen in ferplicht fak. Gjin man is mear feilich op 'e strjitte. Hele legioenen steane op it Binnenhôf te razen fan brea en boartsje!1 En ik mar gnize. Teminsten as ik de evolúsje fan 'e seden byhâlde kin. Ja, wa wit, ik bin noch foaroarlochsk en fan 'e drege klaai, wa wit stean ik dàn mei de finger omheech en skriuw ynstjoerde stikken yn 'e Ljouwerter.

En dan âldjiersjûn 1999, dât wurdt feest! De heale wrâld sit op 'e Mont Blanc de ein fan 'e wrâld ôf te wachtsjen en de oare helt sûpt him fol jenever. Ik wit noch net wat 'k doch, 'k bin dan ienensechstich en dan nochris in nije ieu yn, nee, 'k bin bang dat 'k it sêd bin. No it jier twatûzen dat kin wy nochris oansjen, mar dan twatûzen ien, 2001, minsken dat is gjin gesicht. Ik leau ik freegje myn pinsioen op en sjou it hûs fol gillende keukenmeiden. Ien ûntychelike stront fjoer en dan neat mear soe 'k sizze, mar dat sis ik dan fansels net mear. Haw ik teminsten partikulier en eksklusyf de ein fan 'e wrâld mei in bêsten knal en in heap fjoerwurk, krekt echt. Op 'e Mont Blanc wurdt it dochs neat.

 

Hanenburg, Ljouwert. De riedseleftige dea fan 'e swimmer Jentsje de Jager dêr't wy yn ús útstjoering fan justerjûn noch in koart tillefoanysk ferslach fan jaan koene, hat yntusken ús goede stêd Ljouwert op ien ein brocht. It bjusterbaarlik ûngemak fan ien fan ús foaroansteande sportlju dûkt yn elk petear op. Dêr't twa minsken inoar moete is it earste sizzen: hast it al heard? en witsto der mear fan? De gânske moarntyd al steane hele fjilden minsken foar de gevels fan 'e deiblêdprinterijen om it farske nijs te lêzen, en dan lôgje heftige diskusjes op oer de ûnmooglikste mooglikheid. Net allinne by it stasjon mar op alle hoeken fan 'e strjitten steane krantejonges en noch kinne se de fraach fan it publyk amper neikomme.
 
Wy hawwe ús safolle as dwaanlik wie foarsjoen fan 'e hjir ferskinende blêden om oan 'e weet te kommen oft der ûntdekkingen dien binne dy't in nij ljocht smite kinne op 'e dea fan De Jager. Lykas wy ferwachte hiene is dat net it gefal. De measte artikels hawwe koppen as bollen mar binne wat ynformaasje oanbelanget tige meager útfallen. Oer de mooglike oarsaak fan De Jagers dea en it ferdwinen fan it lyk wurdt amper ien folsin skreaun.

Ien blêd rint der yn dit stik fan saken út, it wykblêd Frysk en Frustrearre. Dit bewegingsbledsje wijt 80% fan syn fjouwer en in heale side oan 'e dea fan De Jager, wêrûnder in ynterview mei de âlden fan De Jager en, folle nijsgjirriger, in bjusterbaarlike, yn ús eagen waansinnige teory oer it ferdwinen fan de sportman. Nei't de lêzer nammentlik ferdútst wurden is dat De Jager in foaroansteand plak yn 'e Fryske Beweging ynnaam, wurdt sûnder mear oannommen dat De Jager ûntfierd is troch in ploech anty-Friezen, Grinslanners wierskynlik, dy't him syn triomfen misgunden en dy't bang wiene dat hy op 'e ynterlânwedstriden te Cannes de Grinslânske favoryt Joanes Oardenhoes út Ter Oapel ferslaan soe. In moard yn 'e sportwrâld! Te gek om los te rinnen, sizze jo, achte harker, mar it stiet der! Meie wy jo it lêste part fan it bewuste artikel foarlêze:

Binne wy net fan âlde tiden ôf fertrape troch ús benearders en delstaat yn 'e sompen fan slavedom, fan fertutearzing en fan frijheidsleazens? It near leit op ús lân en ús folk. Ieu út ieu yn binne wy slein en gnjidde, hawwe wy ús rêgen bûge moatten ûnder de swipe en de lears fan har dy't ús yn it ûnleech dreauwen en oer ús hinne wâden, de Hollanners en de Saksen, de Faksisten en de Bolsjewisten. Wat witte dizze goaën net te ferheljen fan striid en geweld, fan need en ellinde, fan ferkrêfting fan rjocht en froulju! Binne ús puollen en petten net read fan it Friezene bloed! Binne ús lânsdouwen net bedonge mei de lichems fan Fryske Helten! Stige ús morren net op nei de himel as symboalen fan it ivich gebet: O God, o God, ferj it ús Fryslân net!

O, swij mar! Wy witte fan 'e miening fan 'e jongerein dy't losweakke is fan 'e âlde tradysjes. Wy kènne it ferfeelsume liet fan 'e saneamde realisten dy't oars neat witte te sjongen as: dat hat west, dat is skiednis. Mar wy sizze: jawisse, dat is skiednis, mar wy sizze ek: dat is no noch de wurklikheid.

Is it dan safier kommen dat wy de realisten de realiteit ûnder eagen bringe moatte? Moatte wy noch ophelje fan 1813 ôf, hoe't ús folk stelselmjittich ferdrukt en lytsholden is, hoe't him syn rjochten ûntfytmanne binne, hoe't him syn universiteit en syn admiraliteit ûmstellen binne, hoe't... mar wy swije dêrfan. Yn ús ieu gjin omkromte, gjin ferdrukking, gjin diskriminaasje? Wy sizze: yn ús ieu nettemin! Wol hat de swipe plakmakke foar de pinne, wol hat it radio de lears út it stee krongen, wol binne de metoaden feroare, mar is it doel net itselde bleaun, en giet it net likehurd op dat doel oan, ja hast sa hurd noch wol, op 'e algehiele ûntwoarteling fan 'e Friezen, op it útroegjen en ferdjerren fan alles wat Frysk is, op 'e folsleine nivelearring? Wy hoege mar te tinken oan 'e meunsters fan dizze ieu, de massafikaasje en de kommunikaasje, om te witten dàt it sa is.

Hjoed hat op 'e nij de anty-Fryske beweging taslein. Want jitris, moatte wy noch freegje wa oars ferantwurdlik is foar it ferdwinen fan de jonge Fryskbeweger Jentsje de Jager? Stiet net altyd de anty-Fryske beweging, dy demon sûnt tweintich ieuwen, op 'e wiuw om Fryslâns kroan en eare wei te nimmen? Is it de Friezen net by de ieuwen lâns behindere om ta it ûntploaien en it setten fan krêft te kommen? Waard Mata Hari dochter fan Fryslân, net wreed fermoarde, en waard Piter Stuyvesant, soan fan Fryslân, net in poat ôfsketten?

Wy hawwe yn 'e nijsblêden lêze kinnen fan it riedseleftich ûngemak en fan it ûnbegryplike ferdwinen fan Jentsje de Jager. En oer it radio is jitris besocht ús op 'e doele te bringen. O, as it moed ús net fol wie en as it hert net roude om it ferlies fan dizze Bodder yn 'e Fryske Striid, dan soene wy glimkje om de iver wêrmei't besocht wurdt ús in rêd foar eagen te draaien. Riedseleftich? Unbegryplik? Wy witte!

Dit wie Hanenburg yn Ljouwert.

 

Goejûn, achte harkers, golle, rûne Friezen. It is my in behoefte inkele mominten mei jimme stil te stean by ien fan ús moderne kommunikaasjemiddels, te witten: de radio.

Achte harkers, Sa't jimme witte stjoere Hanenburg en ik út yn 'e tiid fan it Frysk programma fan 'e rono fia de fm-stjoerder te Jirnsum. Oan dy gearwurking mei de rono sil lykwols in ein komme. De reden dêrfan is yn 't foarste plak dat ik my hâlde moat oan 'e offisjele stjoertiden fan it Frysk programma. Fansels hie ik it Grinzer programma de lêste tiid ek ta myn beskikking, mar dan ha ik noch temin earmslach. Ik haw even mei it plan omrûn om àlle stjoertiid fan 'e rono yn te pikken, mar dat liket my by neier ynsjen net ferantwurde. Stel jo foar dat de harkers yn ferwachting fan in ferhaaltsje oer blomkes en bijkes op in woansdeitejûn de radio oansette en ik kom derfoar. Dat 's gjin gesicht, sis no sels. Dêrby oanheakjend, yn 't twadde plak, sjoch ik oankommen dat it op 'en doer donderjen wurdt by de rono. Wêrom, dat wit ik net, mar al dy bazen boppe my, dat wurket op myn seenuwen.

Ik haw der lang oer prakkesearre hoe't ik op in oare wize myn programma's de loft yn krije kin en nei in soad hifkjen en wifkjen is it beslút fallen: ik sil in Geheime Stjoerder oprjochtsje. Wier, 'k haw der sels ek in nacht om wekker lein, sa'n geheime stjoerder is sa assoasiaal no? Al dy earme skippers yn gefaar bringe en 't mei ek net fan 'e polysje. Mar werklik, bêste minsken, de skriuwer fan tsjintwurdich wurdt deagewoan twongen om asoasiaal en anty-boargerlik te wêzen. Ik bin derfan oertsjûge dat gjinien dat leaut, mar dat bewiist krekt dat ik gelyk ha. Ik wol it nammers ek wol stelle sa't guon fan jim it graach wolle, dêr bin 'k ek wer gjin hûn yn: ik skyt op alle seden en wetten. Ik fersykje jimme, achte harkers, oer te skeakeljen nei de middengolf. Ik sit hielendal lofts, flak efter Veronica.


Aantekeningen

1Yn 'e pregnante sin, om mei de besoargers fan skoalútjeften te praten.

